Kikker ’n vaal wintervel op met dié basislaag wat ekstra glans aan jou gelaat gee. Jy kan dit voor jou onderlaag aanwend of net op dele soos jou wangbene en neusbrug aantik vir ’n bietjie glans nadat jy jou grimering gedoen het.
Dié basislaag plomp jou vel op en bevog dit terwyl dit ook jou gelaat laat straal. Dis perfek vir ’n olierige vel en sal nie jou porieë verstop nie. By uitsoektakke van Edgars
Die ligte, romerige formule vul fyn lyntjies op sodat jou vel jonger en plomper lyk. Dit verdoesel ook donker vlekke en ’n oneweredige velkleur.
Tik hierdie veerligte poeier aan op die dele van jou gesig wat geneig is om te blink – soos jou voorkop, neus en ken – nadat jy jou onderlaag aangewend het.
Sien ’n mens haar op die kassie, kan jy maklik dink dié aktrise gaan ewe ligvoets deur die lewe as een van die lawwe karakters wat sy vertolk.
Daarna het die pyn van ’n miskraam en ’n moeilike egskeiding in haar 30’s op haar gewag. Ja, op 38 weet sy hoe dit voel wanneer die lewe jou stroomop stu.
Sy is nou te sien in Stroomop, waarmee Ivan Botha sy regisseursdebuut maak. Sy verloofde, Donnalee Roberts, het saam met hom die draaiboek geskryf vir dié fliek, wat op 9 Augustus uitgereik is.
Dit handel oor vyf vroue wat mekaar in ’n terapiegroep ontmoet en vir “avontuurterapie” op die Oranjerivier gaan roei. Toe hul boot omslaan en die water hulle meesleur, word hulle uitgedaag om hulself te herontdek terwyl hulle om oorlewing spartel.
Chanelle speel Adrie, ’n ma van drie wie se “bene wankel onder die druk daarvan om die perfekte ma en vrou met ’n volmaakte lyf te wees”, vertel sy waar ons op ’n winteroggend gesels in ’n restaurant in Woodstock naby die Kaapse middestad.
“Ek was nog nooit ’n klein, fyn meisie nie. Dit was soms moeilik. Met die sosiale media is die druk groot op ’n vrou om in ’n broek te pas, maar ons moet besef hoe wonderlik ons lyf is en dat ons soms padding kort, want ons moet mense met dié liggaam maak.”
Adrie mis haar jong dae. “Sy aanvaar nie sy is in ’n ander lewenseisoen nie. Dit gaan oor selfaanvaarding en hoe sy volgens haar eie standaarde moet leef.” Vroue huil wanneer hulle uit die teater kom, vertel Chanelle.
Sy wou altyd ’n aktrise word en het kleintyd gereeld voor die spieël toneelgespeel, vertel Chanelle, wat in Mbombela (toe Nelspruit) grootgeword het. Sy was net 19 toe sy die rol van Des in Egoli losslaan – en dit nadat haar dramajuffrou aan die Pretoriase Akademie vir Dramakuns, wyle Milla Louw, haar eers vir ’n oudisie by 7de Laan gestuur het.
“Ek het dit nie gekry nie en ’n week later het sy my na die Egoli-oudisie gestuur . . . en die res is geskiedenis.”
Maar saam met die goeie herinnerings aan haar deurbraakrol is daar ook die hartseer dat haar ma, Marie, ’n onderwyseres, nie geleef het om Chanelle in 1999 haar TV-debuut te sien maak nie. Kolonkanker het haar lewe die vorige jaar ná ’n lang stryd geëis.
“Maar ’n onsigbare naelstring verbind ons altyd,” sê sy. Tog raak sy soms wel eensaam. “Ek het nie ’n familiehuis om na te gaan oor Kersfees of wanneer ek moeg is nie.”
Haar eie “grootmenshuis” is in University Estate, ’n paar strate van waar ons gesels. “Dit kyk uit oor Tafelberg, en aan die ander kant is die see,” vertel sy en beduie met ’n glinstering in haar blou oë vanaf die restaurant se balkon in die see se rigting.
In ’n roerende Facebook-inskrywing verlede November het Chanelle geskryf dit is tyd om haar “post-divorce cry cottage” te verlaat en by “ ’n regte egte grootmenshuis” in te trek.
“Ek staan gister in my huisie en besef dis ’n jaar en ’n bietjie sedert my hartseer miskraam en moeilike egskeiding. Wragtag, hier staan ek steeds; dieselfde vrou, net ’n bietjie ouer en wyser. Môre begin ek my tassies weer pak, want die huil is uitgehuil,” het sy destyds geskryf.
In Oktober 2015 het sy en ’n vriend, Martin Venter, saam as rolverdelingsregisseurs met ’n eie onderneming begin. Hulle het ook onlangs ’n tweede onderneming op die been gebring wat slypskole aanbied om mense te help om die “kreatiewe bedryf te oorleef”.
Daarin speel sy saam met Chris Evans, wat bekend is vir sy rol as Captain America, en die gesoute Britse akteur Ben Kingsley.
“Dit was ’n wonderlike ervaring. Hulle is so plat op die aarde en praat met jou asof jy op hul vlak is,” sê sy oor die wêreldsterre saam met wie sy gewerk het.
Sy speel ook in ’n veeltalige plaaslike fliek, Fried Barry, wat nou geskiet word. Sy meen dié rolprent met dialoog wat voor die kameras geïmproviseer word, gaan ’n “classic” wees. Tussen al die projekte deur geniet sy dit om vir ’n naweek weg te breek Weskus toe.
Sal sy weer trou; met ’n gesin begin? Sy skud haar blonde kop. “Die trou- en kinderskip het gekom en gegaan. Dis verby en ek wil nie ou rowe oopkrap nie.” In Oktober word sy 39, verklap sy.
“Ek sien uit daarna. Ek sien ook uit na 40. Hulle sê die lewe begin op 40 en hulle is reg. Ek kan nie wag vir 40 nie!”